സിദ്ദു പഞ്ചാബ് പിസിസി അധ്യക്ഷ സ്ഥാനം രാജിവച്ചു അമൃത്സര്: പഞ്ചാബ് കോണ്ഗ്രസില് നാടകീയ നീക്കങ്ങള്. പിസിസി അധ്യക്ഷ സ്ഥാനം നവജ്യോത് സിംഗ് സിദ്ദു രാജിവച്ചു. കോണ്ഗ്രസ് അധ്യക്ഷ സോണിയ ഗാന്ധിക്ക് രാജിക്കത്ത് കൈമാറി. പഞ്ചാബിന്റെ ഭാവിക്കായി വ്യക്തിത്വം പണയപ്പെടുത്തി ഒത്തുതീര്പ്പുകള്ക്ക് തയാറല്ല. ഇതിനാല് സ്ഥാനം രാജിവയ്ക്കുന്നു. കോണ്ഗ്രസിനെ സേവിക്കുന്നത് തുടരുമെന്നും സിദ്ദു വ്യക്തമാക്കി. ജൂലൈയിലാണ് പഞ്ചാബ് പിസിസി അധ്യക്ഷനായി സിദ്ദു ചുമതലയേറ്റത്. അമരീന്ദര് സിംഗ് ഉയര്ത്തിയ ഭീഷണി തകര്ത്താണ് രാഹുല് ഗാന്ധി പഞ്ചാബില് സിദ്ദുവിലൂടെ മാറ്റങ്ങള് കൊണ്ടുവന്നത്. പത്ത് ദിവസം മുമ്ബാണ് തര്ക്കങ്ങളെ തുടര്ന്ന് അമരീന്ദര് സിംഗിനെ മുഖ്യമന്ത്രി സ്ഥാനത്തുനിന്നും മാറ്റിയത്.പഞ്ചാബില് പുതുതായി ചുമതലയേറ്റ ചന്നി സര്ക്കാരില് തന്റെ അനുയായികളായ എംഎല്എമാരെ ഉള്പ്പെടുത്താതിരുന്നതില് സിദ്ദുവിന് കടുത്ത അമര്ഷമുണ്ടായിരുന്നതായാണ് വിവരം. മന്ത്രിസഭാ രൂപീകരണ ചര്ച്ചകളില് സിദ്ദുവിനെ എഐസിസി നേതൃത്വം പൂര്ണമായും മാറ്റി നിര്ത്തിയിരുന്നു. ഇതിനു പിന്നാലെയാണ് സിദ്ദു പിസിസി അധ്യക്ഷസ്ഥാനം രാജിവച്ചത്.